সোমবার ভাবনা অরোরাকে আদালতে তোলা হলে আদালত তাঁকে এক দিনের পুলিশ কাস্টডিতে রাখতে নির্দেশ দিয়েছে।  
আগের খবর
দিল্লির মুখ্যমন্ত্রী অরবিন্দ কেজরীবালকে লক্ষ্য করে আবার কালি ছোড়া হল। তিনি রবিবার রাজধানীর ছত্রশাল স্টেডিয়ামে জোড়-বিজোড় নীতির সাফল্য উপলক্ষে বক্তৃতা করার সময়ে  এক মহিলা কালি ছোড়েন। কেজরীর মুখে এবং পোডিয়ামে কালির ছিটে লেগেছিল। মুখ্যমন্ত্রীকে লক্ষ্য করে কিছু কাগজও ছোড়েন ভাবনা অরোরা নামে ওই মহিলা। তাঁর দাবি, ‘‘উনি সিএনজি দুর্নীতিতে জড়িত। আমার কাছে অভিযোগের প্রমাণ হিসাবে কয়েকটি সিডি রয়েছে।’’ ভাবনাকে ঘটনাস্থল থেকে সরিয়ে নিয়ে যান পুলিশকর্মীরা। ভাবনা নিজেকে আম আদমি সেনার পঞ্জাব শাখার সদস্য বলে পরিচয় দিয়েছেন। প্রসঙ্গত, ‘আপে’র দলছুট সদস্যেরা আম আদমি সেনা গঠন করেছেন এবং ভাবনার নেতৃত্বে ওই সংগঠনের সদস্যেরা গত বছর কেজরীর বাসভবনের সামনে বিক্ষোভও দেখিয়েছেন। এদিন কালি-কাণ্ডের জেরে কেজরীর বক্তৃতা প্রায় সাত মিনিট ব্যাহত হয়েছিল।

ভাবনা অরোরা। রবিবার নয়াদিল্লিতে পিটিআইয়ের তোলা ছবি।
ভাবনাকে থানায় নিয়ে গিয়ে জিজ্ঞাসাবাদ করা হয়েছে। তবে তাঁকে ছেড়ে দেওয়ার জন্য পুলিশকে অনুরোধ করেছেন দিল্লির মুখ্যমন্ত্রী। দিল্লির উপমুখ্যমন্ত্রী মণীশ সিসোদিয়া ওই ঘটনার জন্য বিজেপি এবং দিল্লি পুলিশকে দায়ী করেছেন। তাঁর দাবি, এদিনের ঘটনা আসলে কেজরীকে খতম করার চক্রান্ত! যাতে বিজেপি এবং দিল্লি পুলিশ—উভয়েরই ভূমিকা রয়েছে। দিল্লি পুলিশ কর্তব্যে গাফিলতির অভিযোগ খারিজ করেছে। বিজেপি’র পাল্টা অভিযোগ, এদিনের ঘটনা কেজরীর দলেরই ‘সাজানো’। প্রসঙ্গত, এর আগেও কেজরীর গায়ে কালি ছোড়া হয়েছে। তাঁকে একবার চড়ও মেরেছিলেন এক অটোচালক।